ए मेरे दौं इत्थ न, जिन्दे कन्ने में सारी उमर तीला भन्नियै बी दोरा नईं कीता! मेरे पैर न जड़े सारी उमर खेतरें दी मित्ती कोल दूर-दूर गै रे न। ए मेरा सरीर ऐ-इसी में किसै अर्थ नईं लाया! में दुनिया’च आइयै के कीता? के कीता औं पुच्छनां? हर बेल्लै मेरी आत्मा मिगी इयै सवाल पुछदी रौन्दी ऐ। इयां बजोन्दा ऐ मिगी जियां मेरे जिन्ना पापी होर कोई नईं कोई बी नईं! जागदे-सौन्दे मिगी इयां सेई हुन्दा ऐ जियां मेरा अंग-अंग मिगी पुच्छदा ऐ जे में उन्दे कोला कम्म की नईं लैता? की में इनेंगी बेल्ला रखेया? की में इस दुनियां’च आया? ए मेरे हत्थ मिगी आखदे सेई हुन्दे न-कनेया चंगा हुन्दा जे अस तेरी जिन्दू’ने नईं हुन्दे! मेरा सिर, मेरियां अक्खियां, मेरियां बामां, मेरियां लत्तां, मिगी बजोन्दा ऐ-मेरे कन्ने इन्नी घृणा करदियां न, जेदा कोई लेखा नईं। रोज रातीं मिगी सुखने औन्दे न, मेरे पैर चलदे-चलदे मेरी छातिया पर इत्थें, इत्थें जित्थें मेरा मन ऐ, आई जन्दे न ते मिगी लताड़ी-लताड़ी सुटदे न। मेरा मन फटी 2 पौन्दा ऐ। मेरियां अक्खियां रोई-रोई हाड़ बगान्दियां न। मेरे क’न्नें’च हर पल मेरी तड़फदी आतमा दी ए अबाज गूञ्जदी रौन्दी ऐ जे में पापी आं, में पापी आं, जिन्ने सारी उमर बेल्ले रेइयै कट्टी! मिगी जरा शान्ति नईं बच्चू! मिगी जरा शान्ति नईं।"